Күп фатирлы йорттарҙың дөйөм милкенә капиталь ремонт программаһы буйынса Малаяҙ, Мөрсәлим ауылдарында 12 йорттоң ҡыйығы алмаштырылды. Программа 2014 йылдан бирле ғәмәлдә. Төбәк операторы ошо осорҙа 14 млн. һум иҫәпләгән, шуның 10,5 млн. һумдан ашыуы түләнгән. Күп фатирлы йорттарҙың фатир милекселәренән иғәнәнең дөйөм суммаһынан 75 проценты ғына йыйылған. Түләү ауыр барғас, йорттарҙы капиталь йүнәтеү ваҡытын да тотҡарлай. Быйыл Малаяҙ ауылының Коммунистик урамындағы 67-се йорттоң ҡыйығын ремонтлау планда тора. Ә киләһе йылға Янғантауҙың Үҙәк урамы, 5 адресы буйынса урынлашҡан йорттоң электр тәьминәтен яңыртыу ҡаралған. Төбәк операторы планына ярашлы, программа алдағы йылдарҙа ла ғәмәлгә ашырыласаҡ.